Nous, Marguerite, fille de Roy de France, contesse de Flandres, de Neuers et de Rethel, laisons sauoir à touz. Come noz prodomes et habitans de nostre ville d’Arbois et de nostres villes voysines appartenant à ycelle [F° xxviij, v°] nous haient humblement supplié et requis, que nous de grace espécial leur voussissiens donner et ottroyer puissance de vendre, acheter et mesurer en nostre dicte ville et ès appartenences, à la grant alne, tele comme nos gens leur tailleront à l’estalon que il hont par deuers eulz, touz draps, toutes toilles et toutes autrez danrées qui à alne se doiuent mesurer et alner, et que à nulle autre alne nulz ne vende, achetoit, alnoit et mesuroit pour le temps avenir, et sur la poyne de l’amende de sexante soulz à nous acquise, pourquoy nous leur auons donné et ottroié de faire les choses dessus dites et vne chescune d’icelles. Sy mandons et comandons à touz nos officierz et à chascun d’eulz qui sur ce sera requis, que les choses dessus dictes leur maintengnent perpétuelment, et que la dite grant alne à l’estalon leur taillent, et nous leur en auons donné et donnons ces présentes lectres seelées de nostre seel pendant. Faites et données à Quingey nostre chastel, le xvje jour du moys de jung, l’an de grâce mil troiz cenz cinquante cinq. — Par ma dame la contesse en son conseil ouquel estoient messire Houde de Choys, messire Jehans d’Augerant, le seignour de Vaudry et messire Jehan de Chessy. [Et est soigné per] M[anhet] Flory.